**Kopsavilkums – ATSKAITE**

**Projekts “ DROSME PIEŅEMT IZAICINĀJUMUS!”**

**Nr. 2019-1-LV01-KA104-060132**

Biedrība Vecmāmiņas.lv darbojas jau desmit gadus. Veicam senioru izglītošanu par dažādām tēmām. Piedalāmies vietēja un starptautiska mēroga projektos, tāpēc ir nepieciešams pašiem pedagogiem tālākizglītoties un papildināt prasmes un zināšanas. Biedrība ir izstrādājusi Eiropas Attīstības plānu - 2030, pēc kura vadoties izvēlamies kursus un jomas, kuras papildināt pedagogu zināšanas. Tāpēc sagatavojām Erasmus Plus KA 1 projekta pieteikumu "Drosme pieņemt izaicinājumus", kas tiešām izrādījās liels izaicinājums, sākoties COVId -19 pandēmijai.

Projekts "Drosme pieņemt izaicinājumus" sniedza iespēju NVO Vecmāmiņas.lv pieaugušo izglītotājiem piedalīties starptautiskos apmācību kursos, lai pilnveidotu savas prasmes un kompetences trīs galvenajās jomās - iekļaušana, mācīšanās ārpus telpām un inovācijas izglītībā. Projekta mērķis bija dot iespēju pieaugušo izglītības pasniedzējiem iegūt jaunas, inovatīvas kompetences darbā ar senioru auditoriju un sniegt viņiem stimulu piedalīties turpmākajos Eiropas projektos.

Projekta ietvaros 3 biedrības Vecmāmiņas.lv izglītotāji devās uz apmācību kursiem Itālijā, Romā, par pamatkompetencēm un to nozīmīgumu iekļaušanas procesā, uz kursiem Horvātijā, Splitā, par apmācībām ārpus telpām un kopīgu mācīšanos caur sadarbību, kā arī Čehijā, Prāgā, par inovatīvām pieejām mūsdienu izglītībā. Projekta rezultātā dalībnieki ir cēluši savu pašapziņu, uzlabojuši angļu valodas zināšanas un guvuši starpkultūru komunikācijas prasmes un kompetences.

Projekta ieguvēji ir ne tikai pedagogi, kas piedalījās mobilitātēs, bet arī kolēģi, jo tika rīkota informatīva sapulce, kurā kolēģi dalījās pieredzē un varēs turpmāk sekot praktiskajai jauniegūto metožu ieviešanai darbā. Kā ieguvēji noteikti ir arī mūsu audzēkņi, jo labās prakses piemēri un idejas tiek īstenotas darbā ar grupām, kurās darbojas pedagogi.

Pirmā mobilitāte uz Itāliju, Romu, kurā piedalījās Ruta Sīle, noritēja, kā plānots. Un tad sākās COVID -19 ...

Pirmkārt jau vairāki organizatori atcēla vai pārcēla kursus, piemēram, Islande. Nācās meklēt līdzvērtīgu variantu. Organizatori no Prāgas informēja, ka dalībnieku trūkuma dēļ kursi Zviedrijā nenotiks. Tomēr kontaktus saglabājām, un pēdējā brīdī arī izmantojām iespēju, kad viņi organizēja šādus pašus kursus pie sevis Prāgā. Nomainījās mums tikai dalībnieks.

Kopumā projektu izdevās īstenot, kā plānots. Notika visas 3 mobilitātes. Piedalījās 3 dažādi biedrības pedagogi. Tika apgūtas 3 dažādas organizācijas attīstībai nepieciešamās tēmas.

Kursi " Pamatkompetences iekļaušanas procesā", dalībniece Ruta Sīle. Rutas Sīles stāstījums - Prezentēju biedrību Vecmāmiņas.lv, mūsu jauno Eiropas attīstības plānu un stenda prezentāciju, kā arī savu pedagoga pieredzi Aprūpes centrā. Uzzināju par jaukto mācīšanos, kur sapludināta zinātne, tehnoloģija, inženierzinātne un matemātika mācību vielas un konkrētu jautājumu risināšanā. Dalībnieki diskutēja arī par tēmu “STEM-Blended Learning and Project-based Learning”. Tehnoloģiju integrēšanai ikdienas mācību pieredzē nepieciešami speciāli apmācīti skolotāji, kas māk lietot elektroniku un robotiku. Manai pieredzei un resursiem atbilstošāka šķita uz projektiem balstīta mācīšanās, kuru varēšu izmantot turpmākajā neformālā darbā, tāda pieeja ļauj izmantot radošumu, sadarbošanos un kritisko domāšanu kāda projekta izstrādē, kur svarīga loma ir arī īpašumtiesībām uz izstrādāto projektu. Šī pieeja noderēs ne vien skolēnam izvēloties darbu nākotnē, bet arī senioram.

Kursi - Āra izglītības metodes. Stresa menedžments. Dalībniece Maira Magreca.

Dalībniece stāsta : Mani vienmēr ir aizrāvusi mācīšanās un kultūra. Uzskatu, ka „ ikvienam ir roka jāpieliek, lai lielais darbs uz priekšu tiek”, kā teicis mūsu tautas dzejnieks Rainis. Ieguvumi – tā ir svētku sajūta dvēselei. Visi ir ieguvēji. Mans vēstījums pārējiem- Turēt acis vaļā un vērot apkārtējo pasauli, un iesaistīties tur, kur sirds velk. Lai hobijs ir darbs un darbs ir hobijs!

Dalībniece Lija Cīrule -Pēdējos gados skolotāju ikdienā ļoti strauji ienāk visdažādākās inovācijas, kurās dažkārt grūti orientēties, īpaši vidējās un vecākās paaudzes skolotājiem, jo ir nepieciešamas arvien labākas digitālās prasmes, profesionālās svešvalodas zināšanas un, pats galvenais, motivācija profesionālajai tālākizglītībai.

Liels ieguvums kursu laikā man bija iespēja attīstīt savu profesionālās angļu valodas kompetenci un nodibināt kontaktus ar spāņu kolēģiem, angļu valodas skolotājiem, kuri ir ļoti atvērti turpmākai sadarbībai.

Diemžēl sakarā ar Covid ierobežojumiem dalībniekiem pietrūka laika savu aktivitāšu veidošanai, pieredzes apmaiņai ar citiem dalībniekiem.

Izmantojām platformu EPALE, lai dalītos pieredzē par kursos gūtajām zināšanām, kā arī dalībniece Maira Magreca ievietoja platformā EPALE savu Brīvprātīgā pieredzes stāstu, kas varēs būt iedvesmas stāsts pārējiem senioru izglītotājiem un audzēkņiem. EPALE mūsu organizācijai ir vispiemērotākā no platformām, jo strādājam ar pieaugušo auditoriju.